Dialog për një balancë mes sigurisë dhe privatësisë
Zyrtarët amerikanë të zbulimit bëjnë thirrje për hapjen e një dialogu konstruktiv për gjejen e një balance të duhur mes privatësisë dhe sigurisë kombëtare
Zyrtarët amerikanë po i kërkojnë publikut që të fillojnë një dialog mbi përcaktimin e një ekuilibri të drejtë mes privatësisë dhe sigurisë. Në një takim të përvitshëm në kryeqytetin amerikan, zyrtarë të zbulimit dhe sigurisë thanë se privatësia absolute nuk është në interes të publikut ndërsa autoritetet përpiqen të luftojnë krimin kibernetik dhe terrorizmin. Drejtori i FBI-së James Comey tha se e kupton nevojën e qytetarëve për ruajtjen e të dhënave të tyre personale. Por ai foli edhe për rëndësinë e sigurisë publike dhe tha se këto dy nevoja nganjëherë bien në konflikt. Ai tha se zyrtarët e sigurisë dhe aktivistët për liritë civile duhet të fillojnë një dialog konstruktiv për gjetjen e një zgjidhjeje. Ai tha se privatësia e plotë nuk ka qënë ndonjëherë pjesë e jetës amerikane. Drejtori i Agjencisë Kombëtare të Sigurisë Michael Rogers tha se mund të arrihet kompromis nëse palët ulen dhe diskutojnë. Admirali tha se debati kombëtar duhet të përfshijë aspektet teknike dhe politike të mbledhjes së të dhënave mbi qytetarët. Drejtori i CIA-s John Brennan tha se tensionet mes interesave të sigurisë dhe privatësisë duhet të zgjidhen sa më shpejt. Takimi dy ditor mblodhi sëbashku zyrtarët më të lartë të qeverisë amerikane dhe ushtrisë si dhe ekspertë të industrisë dhe të botës akademike.